Veiligheidswag in motor doodgeskiet | Maroela Media
'n Veiligheidsbeampte (29) is Maandagaand by 'n winkelsentrum in Leondale in Germiston in sy motor doodgeskiet.
Kapt. André de Jager, woordvoerder van die polisie, het aan Maroela Media gesê 'n werknemer van DEV-veiligheidsmaatskappy het saam met 'n vriend in 'n amptelike, gemerkte patrollievoertuig by 'n winkelsentrum gesit. "Vyf gewapende mans het hulle genader en net op hulle losgebrand. Die oorledene het probeer om weg te kom deur agteruit te jaag, en toe in 'n minibus agter hom vasgery en tot stilstand gekom," het De Jager verduidelik.
Volgens De Jager het die verdagtes op die voertuie toegeslaan en albei insittendes vir wapens deursoek, maar niks gevind nie. "Die veiligheidsbeampte het aan sy skietwonde beswyk en is op die toneel dood," het De Jager gesê.
De Jager het gesê die ander slagoffer het slegs geringe beserings opgedoen. Nick Dollman, woordvoerder van Netcare 911, het gesê paramedici is omstreeks 19:45 na die toneel ontbied, maar die veiligheidswag het reeds voor hul aankoms op die toneel aan sy wonde beswyk.
'n Saak van moord word deur die polisie ondersoek. Niemand is nog in verband met die voorval in hegtenis geneem nie.